pythainlp/thaigov-v2-corpus-22032023 huggingface dataset:
วันเสาร์ที่ 16 กรกฎาคม 2565
ชี้แจงประเด็นความต่อเนื่องของการประชุมคณะกรรมการ ป.ย.ป. และความคลาดเคลื่อนของข้อมูลบนเว็บไซต์สำนักงาน ป.ย.ป.
ชี้แจงประเด็นความต่อเนื่องของการประชุมคณะกรรมการ ป.ย.ป. และความคลาดเคลื่อนของข้อมูลบนเว็บไซต์สำนักงาน ป.ย.ป.
วันที่ 15 กรกฎาคม 2565 นายศุภฤกษ์ ภู่พงศ์ศักดิ์ โฆษกสำนักงาน ป.ย.ป. ชี้แจงประเด็นความต่อเนื่องของการประชุมคณะกรรมการขับเคลื่อนการปฏิรูปประเทศ ยุทธศาสตร์ชาติ และการสร้างความสามัคคีปรองดอง (คณะกรรมการ ป.ย.ป.) และความคลาดเคลื่อนของข้อมูลเกี่ยวกับจำนวนผู้เข้าชมเว็บไซต์สำนักงาน ป.ย.ป. ซึ่งต่ำกว๋าความเป็นจริงและความคลาดเคลื่อนของข้อมูลคณะกรรมการ ป.ย.ป. สืบเนื่องจากการประชุมคณะกรรมาธิการวิสามัญพิจารณาร่างพระราชบัญญัติงบประมาณรายจ่ายประจำปีงบประมาณ พ.ศ. 2566 เมื่อวันที่ 12 กรกฎาคม 2565 ดังนี้
1. คณะกรรมการ ป.ย.ป. ได้มีการประชุมเพื่อวางแนวทางการดำเนินงานของสำนักงาน ป.ย.ป. เมื่อวันที่ 19 มิถุนายน 2563 โดยให้สำนักงาน ป.ย.ป. ปรับปรุงรูปแบบการรายงานข้อมูลผลการปฏิบัติงานและผลสัมฤทธิ์ในการดำเนินการตามยุทธศาสตร์ชาติและการปฏิรูปประเทศของทุกส่วนราชการ ตลอดจนเผยแพร่ข้อมูลเพื่อสร้างการรับรู้แก่สาธารณชนให้ถูกต้องและทั่วถึง ซึ่งปัจจุบันสำนักงาน ป.ย.ป. ได้พัฒนาระบบสำหรับการติดตามความคืบหน้าการขับเคลื่อนแผนงาน / โครงการสำคัญของประเทศ และเผยแพร่ข้อมูลข่าวสารการดำเนินงานแก่สาธารณะ อย่างเป็นปัจจุบัน ผ่านทางเว็บไซต์ https://thailandbigrock.sto.go.th อันเป็นไปตามแนวทางที่คณะกรรมการ ป.ย.ป. ได้วางไว้ และได้รายงานผลการดำเนินงานทั้งหมดของสำนักงาน ตลอดจนเสนอแนะมาตรการและแนวทางการดำเนินการติดตามขับเคลื่อน การแก้ไขปัญหาการดำเนินการที่เกี่ยวข้องกับยุทธศาสตร์ชาติและการปฏิรูปประเทศ ต่อนายกรัฐมนตรีและคณะรัฐมนตรีเพื่อรับทราบและพิจารณาทุกระยะอย่างต่อเนื่อง ดังนั้น ในขณะนี้จึงยังไม่มีความจำเป็นในการดำเนินการเพื่อให้มีการประชุมคณะกรรมการ ป.ย.ป. เพิ่มเติมจากการประชุมครั้งก่อนซึ่งได้กำหนดแนวทางที่วางไว้เดิม
2. สำนักงาน ป.ย.ป. ได้ตรวจสอบความคลาดเคลื่อนของข้อมูลบนเว็บไซต์ https://sto.go.th แล้ว พบว่าเกิดจากความผิดพลาดของระบบประมวลผล และความคลาดเคลื่อนของการนำเข้าข้อมูลสู่ระบบ ซึ่งสำนักงาน ป.ย.ป. ได้เร่งดำเนินการปรับปรุงแก้ไขระบบและข้อมูลให้มีความถูกต้องและเป็นปัจจุบันแล้ว พร้อมทั้งได้ปรับปรุงระบบการปฏิบัติงานของสำนักงานเพื่อป้องกันมิให้เกิดข้อผิดพลาดอีก
วันจันทร์ที่ 13 มิถุนายน 2565
​PM commends Thailand-Germany cooperation in promoting EVs through organizing “EV Hackathon: Future EV Mobility Creative Contest for Sustainability #EV4Sustain”
​PM commends Thailand-Germany cooperation in promoting EVs through organizing “EV Hackathon: Future EV Mobility Creative Contest for Sustainability #EV4Sustain”
June 11, 2022, Government Spokesperson Thanakorn Wangboonkongchana disclosed that Prime Minister and Defense Minister Gen. Prayut Chan-o-cha commended the cooperation of Thailand and Germany on electric vehicle promotion in Thailand through organization of the “EV Hackathon: Future EV Mobility Creative Contest for Sustainability #EV4Sustain”, which is aimed to promote exchanges of creative ideas and knowledge of electric vehicles amongst the future generation. The event also built upon the Government’s policy on EVs promotion and the Bio-Circular-Green (BCG) economic model.
According to the Government Spokesperson, Ministry of Foreign Affairs, in collaboration with King Mongkut’s University of Technology North Bangkok (KMUTNB), and the Embassy of Germany in Thailand, are organizing “Future EV Mobility Creative Contest for Sustainability” or the “EV Hackathon for Sustainability #EV4Sustain” from June to August 2022 to commemorate the 160th anniversary of the establishment of diplomatic relations between Thailand and Germany.
Not only is the competition in line with the theme of the 160th anniversary between Thailand and Germany – “Partners for Sustainable Growth,” Thailand can also benefit from Germany’s expertise in the electric vehicle industry in transforming Thailand into a low-carbon society under the 30/30 policy with 30% of total production to be ZEV (Zero Emission Vehicle) by 2030. The “EV Hackathon for Sustainability” also resonates with Thailand’s Bio-Circular-Green Economy policy and Germany’s Energy Transition and Climate Change policy. The Prime Minister took the occasion to thank Germany for continuing to take part in Thailand’s economic and environmental promotion endeavor.
วันอังคารที่ 18 มกราคม 2565
ครม.เห็นชอบความตกลงความร่วมมืออาเซียนกับฮังการีว่าด้วยการศึกษา เพิ่มโอกาสนักเรียน นักศึกษาไทยได้พัฒนาด้านวิชาการในต่างประเทศ
ครม.เห็นชอบความตกลงความร่วมมืออาเซียนกับฮังการีว่าด้วยการศึกษา เพิ่มโอกาสนักเรียน นักศึกษาไทยได้พัฒนาด้านวิชาการในต่างประเทศ
น.ส.ไตรศุลี ไตรสรณกุล รองโฆษกประจำสำนักนายกรัฐมนตรี กล่าวว่า ที่ประชุมคณะรัฐมนตรี (ครม.) วันที่ 18 ม.ค. 2565 ได้เห็นชอบความตกลงความร่วมมือระหว่างอาเซียนกับฮังการีว่าด้วยการศึกษา และให้คณะผู้แทนถาวรไทยประจำอาเซียน ณ กรุงจากาตาร์ สาธารณรัฐอินโดนีเซีย แจ้งความเห็นชอบของประเทศไทยต่อสำนักเลขาธิการอาเซียน เพื่อเลขาธิการอาเซียนจะได้ดำเนินการลงนามในความตกลงต่อไป
สำหรับสาระสำคัญของเรื่องนี้ กระทรวงศึกษาธิการได้รายงานว่า รัฐบาลฮังการีได้ให้ความสนใจเกี่ยวกับการดำเนินความร่วมมือด้านการศึกษาร่วมกับอาเซียน โดยทั้ง 2 ฝ่ายได้เห็นพ้องให้มีการจัดทำความร่วมมือเพื่อดำเนินการร่วมมือด้านการศึกษาให้เกิดเป็นรูปธรรม โดยสำนักเลขาธิการอาเซียนได้เป็นผู้แทนดำเนินการในนามประเทศสมาชิกอาเซียนร่วมกับฮังการี ซึ่งความตกลงความร่วมมือระหว่างอาเซียนกับฮังการีว่าด้วยการศึกษาฉบับนี้ จะทดแทนฉบับเดิมได้หมดอายุลงเมื่อเดือนก.ย. 2564
น.ส.ไตรศุลี กล่าวว่า สาระสำคัญของความตกลงนี้ จะเป็นการสานต่อโครงการทุนการศึกษาอาเซียน-ฮังการี เพื่อสนับสนุนนักเรียนสัญชาติอาเซียนและฮังการีที่ต้องการไปศึกษาต่อในสถาบันการศึกษานอกประเทศบ้านเกิดตั้งแต่ระดับปริญญาตรีถึงระดับหลังปริญญาเอก และส่งเสริมให้นักเรียนและอาจารย์ที่มีผลงานโดดเด่นเข้าร่วมโครงการการศึกษาวิจัยทั้งระยะสั้นและระยะยาว
ทั้งนี้ ฮังการีจะให้โอกาสนักเรียนจากประเทศสมาชิกอาเซียนได้เข้ารับการศึกษาในระดับอุดมศึกษาฮังการี โดยให้ความสำคัญในสาขาเศรษฐศาสตร์ธุรกิจและการเงิน วัฒนธรรมและศิลปศาสตร์ วิทยาศาสตร์ธรรมชาติ วิศวกรรมศาสตร์ เทคโนโลยีและสารสนเทศและการสื่อสาร
ขณะที่ อาเซียนจะให้โอกาสนักเรียนและอาจารย์จากฮังการี ได้เข้าร่วมโครงการการศึกษาและการวิจัยในมหาวิทยาลัยและสถาบันอุดมศึกษาในอาเซียน โดยเฉพาะสาขาวิทยาศาสตร์คอมพิวเตอร์ ธุรกิจและเศรษฐศาสตร์ วิศวกรรมศาสตร์ เทคโนโลยีและวิทยาศาสตร์ธรรมชาติ
อย่างไรก็ตาม ภายหลังเลขาธิการอาเซียนได้ลงนามแล้ว ความตกลงความร่วมมือฯ จะมีผลบังคับเป็นเวลา 3 ปี หลังจากนั้น 2 ฝ่ายสามารถขยายเวลาความตกลงได้อีก 3 ปี ตามที่เห็นพ้องและลงนามเป็นลายลักษณ์อักษร
“โครงการนี้จะเป็นประโยชน์ต่อนักเรียนและนักศึกษาไทยที่จะได้รับโอกาสในการพัฒนาด้านวิชาการ ศิลปวัฒนธรรมและทักษะการใช้ชีวิต รวมทั้งเสริมสร้างเครือข่ายความร่วมมือในการพัฒนาการศึกษาและการเรียนรู้ในต่างประเทศ” น.ส.ไตรศุลี กล่าว
------------------------------
วันพุธที่ 27 เมษายน 2565
ก.อุตฯ ร่วมหารือ METI สานต่อข้อริเริ่มการเป็นหุ้นส่วนการร่วมสร้างสรรค์ (Co-Creation) ระหว่างไทย-ญี่ปุ่น
ก.อุตฯ ร่วมหารือ METI สานต่อข้อริเริ่มการเป็นหุ้นส่วนการร่วมสร้างสรรค์ (Co-Creation) ระหว่างไทย-ญี่ปุ่น
ก.อุตฯ ร่วมหารือ METI สานต่อข้อริเริ่มการเป็นหุ้นส่วนการร่วมสร้างสรรค์ (Co-Creation) ระหว่างไทย-ญี่ปุ่น
วันนี้ (26 เมษายน 2565) นายกอบชัย สังสิทธิสวัสดิ์ ปลัดกระทรวงอุตสาหกรรม ร่วมประชุมหารือกับ นายฮิโรเสะ นาโอชิ ผู้ช่วยรัฐมนตรีกระทรวงเศรษฐกิจ การค้า และอุตสาหกรรม (METI) ประเทศญี่ปุ่น (Mr. HIROSE Naoshi, Vice-Minister for International Affair METI) และคณะ เพื่อสานต่อข้อริเริ่มการเป็นหุ้นส่วนการร่วมสร้างสรรค์ (Co-Creation) ระหว่างไทย-ญี่ปุ่น พร้อมหารือแนวทางข้อเสนอการลงทุนเอเชีย-ญี่ปุ่น เพื่ออนาคต (Asia-Japan Investing for the Future: AJIF) การสร้างห่วงโซ่อุปทานร่วมกัน การพัฒนาทรัพยากรมนุษย์ รวมถึงการพัฒนา SMEs และ Startups โดยมี นายภานุวัฒน์ ตริยางกูรศรี รองปลัดกระทรวงอุตสาหกรรม นายวันชัย พนมชัย อธิบดีกรมโรงงานอุตสาหกรรม และผู้บริหารระดับสูงของกระทรวงอุตสาหกรรม ร่วมประชุม ณ ห้องประชุม อก. 1 ชั้น 2 สำนักงานปลัดกระทรวงอุตสาหกรรม
วันศุกร์ที่ 24 มิถุนายน 2565
"อนุชา" ลงพื้นที่นครศรีธรรมราช ขับเคลื่อนกองทุนหมู่บ้าน ย้ำสมาชิกฯ ตระหนักถึง Green Economy สอดคล้องนโยบาย BCG เทรนด์เศรษฐกิจโลกยุคใหม่ ดันสร้างความเข้มแข็ง "เงินบาทแรกของแผ่นดิน"
"อนุชา" ลงพื้นที่นครศรีธรรมราช ขับเคลื่อนกองทุนหมู่บ้าน ย้ำสมาชิกฯ ตระหนักถึง Green Economy สอดคล้องนโยบาย BCG เทรนด์เศรษฐกิจโลกยุคใหม่ ดันสร้างความเข้มแข็ง "เงินบาทแรกของแผ่นดิน" ขยายกำลังซื้อหลักของประเทศให้เกิดเม็ดเงินหมุนเวียนทางเศรษฐกิจ
วันนี้ (24 มิถุนายน 2565) เวลา 10.00 น. นายอนุชา นาคาศัย รัฐมนตรีประจำสำนักนายกรัฐมนตรี เป็นประธานเปิดโครงการจัดกิจกรรมส่งเสริมและสร้างโอกาสในการพัฒนาหมู่บ้านและชุมชน จัดโดยสำนักงานกองทุนหมู่บ้านและชุมชนเมืองแห่งชาติ โดยมี นายไกรศร วิศิษฎ์วงศ์ ผู้ว่าราชการจังหวัดนครศรีธรรมราช นายสัณหพจน์ สุขศรีเมือง ส.ส.นครศรีธรรมราช เขต 2 นายสายัณห์ ยุติธรรม ส.ส.นครศรีธรรมราช เขต 7 นายชาญกฤช เดชวิทักษ์ ผู้ช่วยรัฐมนตรีประจำสำนักนายกรัฐมนตรี นายเบญจพล นาคประเสริฐ ผู้อํานวยการสำนักงานกองทุนหมู่บ้านและชุมชนเมืองแห่งชาติ และสมาชิกกองทุนหมู่บ้าน ร่วมกิจกรรมในครั้งนี้
รัฐมนตรีประจำสำนักนายกรัฐมนตรี กล่าวว่า การดำเนินงานโครงการต่างๆ ผ่านสำนักงานกองทุนหมู่บ้านและชุมชนเมือง เป็นความก้าวหน้าในการยกระดับชุมชนตามนโยบายรัฐบาล โดย พลเอก ประยุทธ์ จันทร์โอชา นายกรัฐมนตรี ได้ให้ความสำคัญในการสนับสนุนการจัดสรรงบประมาณเข้ามาช่วยเหลือชุมชนให้สามารถพึ่งพาตนเองได้อย่างเข้มแข็ง ขยายโอกาสสร้างรายได้ สร้างอาชีพ โดยกองทุนหมู่บ้านฯ เป็นแหล่งเงินทุนหมุนเวียนที่สำคัญ เพื่อให้เกิดการพัฒนาอาชีพ ประชาชนในชุมชนมีรายได้เสริม และยังมีการสนับสนุนให้เกิดการออมเพื่อความมั่นคง สอดคล้องกับแนวทางของรัฐบาลที่ต้องการให้ชุมชนเกิดรายได้ ลดรายจ่าย ประชาชนหมดหนี้สิน และสามารถพึ่งพาตนเองได้
รัฐมนตรีประจำสำนักนายกรัฐมนตรี เน้นย้ำให้สมาชิกกองทุนฯ ติดตามกระแสโลกที่ให้ความสำคัญกับเศรษฐกิจสีเขียว หรือ Green Economy ซึ่งสอดคล้องกับแนวนโยบาย BCG ที่รัฐบาลผลักดันให้ทุกภาคส่วนนำมาเป็นแนวทางในการบริหารจัดการ โดยคำนึงถึงเงินบาทแรกของแผ่นดิน ซึ่งก็คือภาคการเกษตร ที่เป็นกำลังซื้อหลักของประเทศ หากคนกลุ่มนี้มีกำลังซื้อ ก็จะเกิดการกระจายรายได้ เกิดเม็ดเงินหมุนเวียนในระบบเศรษฐกิจ เกิดความสำเร็จเชิงคุณภาพ ตามเป้าหมายที่กองทุนฯ ตั้งไว้
สำหรับกองทุนหมู่บ้านและชุมชนเมืองในพื้นที่จัดงานกลุ่มจังหวัดนครศรีธรรมราช ประกอบด้วยจังหวัด สุราษฎร์ธานี ชุมพร ระนอง พังงา กระบี่ ภูเก็ต นครศรีธรรมราช จำนวนทั้งสิ้น 4,574 กองทุน มีคณะกรรมการกองทุนหมู่บ้านและชุมชนเมือง จำนวน 57,518 คน มีสมาชิกกองทุนกองทุนหมู่บ้านและชุมชนเมือง จำนวน 672,199 คน สำหรับ จ.นครศรีธรรมราช เป็นพื้นที่หนึ่งที่ประสบความสำเร็จ จากการที่กองทุนฯ เข้าไปสนับสนุนชุมชนให้สามารถพัฒนาผลิตภัณฑ์ มีการขยายตลาดจนเป็นที่ยอมรับและสร้างชื่อเสียง สามารถพัฒนาเป็นวิสาหกิจชุนชนต้นแบบยั่งยืน อาทิเช่น กองทุนหมู่บ้านวังไทร มีการจัดตั้งเป็นสถาบันการเงินชุมชน ดูแลด้านสวัสดิการและสาธารณประโยชน์ให้คนในชุมชน กองทุนหมู่บ้านวัดโคก เป็นสถาบันการเงินระดับชุมชนที่มีการนำนวัตกรรมและเทคโนโลยีเข้ามาบริหารจัดการ จนประสบความสำเร็จ ซึ่งทั้งสองกองทุนเป็นกองทุนตัวอย่างในการบริหารจัดการหมู่บ้านและชุมชนอย่างมีประสิทธิภาพ ที่เกิดขึ้นจากความสามัคคี และความร่วมมือระหว่างกองทุนหมู่บ้านและชุมชนเมือง รวมถึงภาคีที่เกี่ยวข้อง ในการพัฒนาต่อยอดโครงการให้เกิดความเข้มแข็ง
วันพุธที่ 20 กรกฎาคม 2565
กรมทางหลวงชนบทวางแผนดำเนินโครงการปรับปรุงวงเวียนบนถนนสาย สร.3011 - บ้านโคกแซะ ตำบลสวาย อำเภอเมือง จังหวัดสุรินทร์
เสริมเศรษฐกิจการท่องเที่ยวในพื้นที่อย่างยั่งยืน ตามนโยบายของรัฐมนตรีว่าการกระทรวงคมนาคม
กรมทางหลวงชนบท (ทช.) กระทรวงคมนาคม โดยสำนักสำรวจและออกแบบ ร่วมกับแขวงทางหลวงชนบทสุรินทร์ วางแผนดำเนินโครงการปรับปรุงวงเวียนบนถนนทางหลวงชนบทสาย สร.3011 - บ้านโคกแซะ ตำบลสวาย อำเภอเมือง จังหวัดสุรินทร์ เนื่องจากองค์การบริหารส่วนตำบลสวายอำเภอเมือง จังหวัดสุรินทร์ ได้ขอความอนุเคราะห์ให้ ทช. ออกแบบปรับปรุงภูมิทัศน์บริเวณวงเวียน ซึ่งตั้งอยู่บนถนนทางหลวงชนบทสายทาง สร.3011 ที่อยู่ในความดูแลรับผิดชอบของแขวงทางหลวงชนบทสุรินทร์ ทั้งนี้ ในเบื้องต้นสำนักสำรวจและออกแบบ ได้จัดเจ้าหน้าที่ลงพื้นที่บริเวณวงเวียนและร่วมหารือกับหน่วยงานที่เกี่ยวข้อง เพื่อปรับปรุงโครงการดังกล่าวในอนาคต โดยดำเนินการออกแบบให้มีเอกลักษณ์และสอดคล้องกับสภาพแวดล้อม ประเพณี และวัฒนธรรมของชุมชน การออกแบบได้นำอิฐศิลาแลงหรือวัสดุเทียบเคียง มาจัดวางเรียงเป็นผนังกำแพงซ้อนไขว้กันเปรียบเสมือนมือจับแสดงถึงความร่วมไม้ร่วมมือกัน ภายในชุมชน รวมถึงการแสดงความเป็นมิตรสัมพันธ์กันที่ดีต่อกันมายาวนาน ตลอดจนการนำลายผ้าไหมโฮลมาใช้ประกอบในชิ้นงานต่าง ๆ เพื่อสะท้อนถึงอัตลักษณ์ประจำถิ่นของจังหวัดสุรินทร์ อันจะเป็นส่วนหนึ่งในการส่งเสริมเศรษฐกิจ การท่องเที่ยวในพื้นที่อย่างยั่งยืน ตามนโยบายของนายศักดิ์สยาม ชิดชอบ รัฐมนตรีว่าการกระทรวงคมนาคม
วันพฤหัสบดีที่ 11 พฤศจิกายน 2564
รองปลัดกระทรวงอุตสาหกรรม เป็นประธานเปิดศูนย์ดิจิทัลชุมชนเมืองอุทัยธานี
นางวรวรรณ ชิตอรุณ รองปลัดกระทรวงอุตสาหกรรม พร้อมด้วย นายจุลพงษ์ ทวีศรี รองปลัดกระทรวงอุตสาหกรรม เป็นประธานในพิธีเปิดศูนย์ดิจิทัลชุมชนเมืองอุทัยธานี (Uthaithani Digital Community Center : UDCC)
รองปลัดกระทรวงอุตสาหกรรม เป็นประธานเปิดศูนย์ดิจิทัลชุมชนเมืองอุทัยธานี
วันนี้ (11 พฤศจิกายน 2564) เวลา 10.00 น. นางวรวรรณ ชิตอรุณ รองปลัดกระทรวงอุตสาหกรรม พร้อมด้วย นายจุลพงษ์ ทวีศรี รองปลัดกระทรวงอุตสาหกรรม เป็นประธานในพิธีเปิดศูนย์ดิจิทัลชุมชนเมืองอุทัยธานี (Uthaithani Digital Community Center : UDCC) ซึ่งตั้งอยู่ ณ บริเวณ สำนักงานอุตสาหกรรมจังหวัดอุทัยธานี โดยได้รับเกียรติจาก นายขจรเกียรติ รักพาณิชมณี ผู้ว่าราชการจังหวัดอุทัยธานี และนางไพรินทร์ กันทะวงษ์ อุตสาหกรรมจังหวัดอุทัยธานี ให้การต้อนรับ
ศูนย์ดิจิทัลชุมชนเมืองอุทัยธานี ได้รับการสนับสนุนจากสำนักงานคณะกรรมการเพื่อเศรษฐกิจและสังคมแห่งชาติ กระทรวงดิจิทัลเพื่อเศรษฐกิจและสังคม โดยมีวัตถุประสงค์เพื่อให้ประชาชนในชุมชนสามารถเข้าใช้งานคอมพิวเตอร์และอินเทอร์เน็ตสำหรับค้นคว้าข้อมูล ต่อยอดความรู้ และส่งเสริมการเรียนรู้ตลอดชีวิตรวมถึงเป็นช่องทางการเข้าถึงบริการภาครัฐ (e-Services) และสร้างผู้ชำนาญการในชุมชนให้มีความรู้ ความชำนาญด้านเทคโนโลยีสารสนเทศและการสื่อสารและสามารถเรียนรู้ได้ด้วยตนเอง โดยเน้นแนวทางการพึ่งตนเองและความยั่งยืน รวบรวมความรู้ภูมิปัญญาท้องถิ่น และสารสนเทศที่มีประโยชน์ต่อการดำรงชีวิต การสร้างงาน สร้างอาชีพ ตลอดจนสนับสนุนการตัดสินใจของคนในชุมชน และสนับสนุนปรัชญาเศรษฐกิจพอเพียง รวมถึงเป็นสื่อกลางแลกเปลี่ยนข้อมูลของคนในชุมชนระหว่างชุมชนโดยเฉพาะเรื่องภูมิปัญญาท้องถิ่น เกษตรกรรม สร้างอาชีพ แลกเปลี่ยนประสบการณ์ และต่อยอดความรู้ของชุมชนเชื่อมโยงการท่องเที่ยว โดยปัจจุบันมีศูนย์ดิจิทัล จำนวน 600 แห่ง ทั่วประเทศ
วันอังคารที่ 12 เมษายน 2565
ประธานสหกรณ์ออมทรัพย์มหาดไทย ให้ความมั่นใจระบบความปลอดภัยทางธุรกรรมการเงินของสมาชิกสหกรณ์ฯ พร้อมเดินหน้ามุ่งมั่นพัฒนาการให้บริการอย่างต่อเนื่อง เพื่อความรวดเร็ว โปร่งใส ตรวจสอบได้
ประธานสหกรณ์ออมทรัพย์มหาดไทย ให้ความมั่นใจระบบความปลอดภัยทางธุรกรรมการเงินของสมาชิกสหกรณ์ฯ พร้อมเดินหน้ามุ่งมั่นพัฒนาการให้บริการอย่างต่อเนื่อง เพื่อความรวดเร็ว โปร่งใส ตรวจสอบได้ ตัดโอกาสการลักลอบกระทำการทุจริตทุกรูปแบบ
วันนี้ (12 เม.ย. 65) นายสุทธิพงษ์ จุลเจริญ ปลัดกระทรวงมหาดไทย ในฐานะประธานกรรมการสหกรณ์ออมทรัพย์กระทรวงมหาดไทย จำกัด เปิดเผยว่า ตามที่มีข่าวการทุจริตยักยอกเงินฝากของสมาชิกสหกรณ์ออมทรัพย์แห่งหนึ่ง แม้จะไม่ใช่เหตุที่เกิดขึ้นในสหกรณ์ออมทรัพย์กระทรวงมหาดไทย จำกัด ก็ตาม แต่เพื่อความเชื่อมั่นของสมาชิกฯ ขอยืนยันว่า สหกรณ์ออมทรัพย์กระทรวงมหาดไทย จำกัด มีความตระหนักในด้านความปลอดภัยทางธุรกรรมการเงินและการรักษาผลประโยชน์ของสมาชิกสหกรณ์อย่างรัดกุม และมีนโยบายมุ่งมั่นในการส่งเสริมผลประโยชน์ทางเศรษฐกิจและสังคมของสมาชิกตามหลักการสหกรณ์มาอย่างต่อเนื่อง
นายสุทธิพงษ์ จุลเจริญ ประธานกรรมการสหกรณ์ออมทรัพย์กระทรวงมหาดไทย จำกัด กล่าวว่า เพื่อความมั่นใจของสมาชิกสหกรณ์ออมทรัพย์กระทรวงมหาดไทย จำกัด ได้กำหนดมาตรการป้องกันเพื่อไม่ให้เกิดเหตุการณ์ทุจริตหรือยักยอกเงินฝากของสมาชิกฯ โดยในการทำธุรกรรมถอนเงินทุกครั้ง เจ้าหน้าที่สหกรณ์จะไม่ทำการถอนเงินให้กับสมาชิกที่ไม่มีสมุดบัญชีเงินฝากและบัตรประชาชนมาแสดง ซึ่งเมื่อทำธุรกรรมเสร็จเรียบร้อยแล้ว จะมี SMS แจ้งเตือนผ่านโทรศัพท์ และเจ้าหน้าที่จะต้องคืนสมุดให้กับสมาชิกทันที ไม่เก็บสมุดบัญชีของสมาชิกไว้กับเจ้าหน้าที่ นอกจากนี้ สหกรณ์ฯ ได้พัฒนาช่องทางการตรวจสอบยอดเงินฝาก เงินกู้ทุกประเภทแบบ Real Time ได้ตลอด 24 ชั่วโมง ทางเว็บไซต์ www.moicoop.com และ LINE Official Account สหกรณ์ออมทรัพย์ฯมท. ซึ่งสมาชิกยังสามารถตรวจสอบหุ้น การค้ำประกันยอดเงินต่าง ๆ ที่ชำระรายเดือน ยอดเงินปันผล และบริการต่าง ๆ ผ่าน 2 ช่องทางดังกล่าว
นายสุทธิพงษ์ จุลเจริญ ประธานกรรมการสหกรณ์ออมทรัพย์กระทรวงมหาดไทย จำกัด ยังได้กล่าวอีกว่า ในด้านระบบงานการเงิน สหกรณ์ฯ มีการรายงานสรุปยอดประจำวันต่อผู้จัดการสหกรณ์ฯ เพื่อตรวจสอบกับทางบัญชีในการดูเงินเข้า - ออกรายการเดินบัญชีของสหกรณ์ฯ ในทุกวัน หากพบข้อมูลไม่สัมพันธ์กันจะตรวจสอบในรายละเอียดโดยทันที และในทุกเดือน มีกลไกผู้ตรวจสอบกิจการ ผู้ตรวจสอบบัญชี ผู้ตรวจสอบภายใน และคณะอนุกรรมการบริหารความเสี่ยงทุกคณะ เข้าตรวจสอบระบบบริหารจัดการของสหกรณ์ฯ ทุกระบบ พร้อมรายงานผลการตรวจสอบให้คณะกรรมการดำเนินการทราบทุกเดือน จึงเป็นการตัดโอกาสที่จะเกิดการทุจริตหรือยักยอกเงินใด ๆ และสหกรณ์ฯ จะจัดส่งหนังสือให้สมาชิกทุกคนตรวจสอบและยืนยันความถูกต้องของยอดเงินฝากทุกบัญชี เงินค่าหุ้น และหนี้สินที่มีอยู่กับสหกรณ์ฯ เป็นประจำทุกปี และในด้านการบริหารทรัพยากรบุคคล สหกรณ์ฯ มีนโยบายสับเปลี่ยนหมุนเวียนงานทุกฝ่าย และมีระบบการตรวจสอบงานระหว่างกันเพื่อป้องกันปัญหาการปกปิดข้อมูลและการทุจริตอีกด้วย
“สหกรณ์ออมทรัพย์กระทรวงมหาดไทย จำกัด มีความมุ่งมั่นในการพัฒนาการให้บริการแก่สมาชิกอย่างต่อเนื่องในทุกด้านอยู่เสมอ เพื่อการให้บริการที่รวดเร็ว โปร่งใส ตรวจสอบได้ และให้ความเชื่อมั่นกับสมาชิกทุกท่านในด้านความปลอดภัยทางธุรกรรมการเงิน การเก็บรักษาเงินฝาก เงินหุ้น รวมทั้งทรัพย์สินอื่น ๆ ที่มีกับสหกรณ์ฯ ตัดโอกาสการลักลอบกระทำการทุจริต ทุกรูปแบบ เพื่อความมั่นใจของสมาชิกฯ ทุกคน” นายสุทธิพงษ์ฯ กล่าวในช่วงท้าย
วันอังคารที่ 12 เมษายน 2565
กรมทางหลวงชนบท คุมเข้มข้นเฝ้าระวังจุดเสี่ยงช่วงเทศกาลสงกรานต์ทั่วประเทศ
พร้อมหยุดก่อสร้างเพื่อคืนผิวจราจรให้ประชาชนเดินทางได้อย่างสะดวกปลอดภัย ตามนโยบายของรัฐมนตรีว่าการกระทรวงคมนาคม
นายอภิรัฐ ไชยวงศ์น้อย อธิบดีกรมทางหลวงชนบท (ทช.) กระทรวงคมนาคม เปิดเผยว่า สำหรับการเดินทางช่วงเทศกาลสงกรานต์ 2565 ทช. ตั้งเป้าลดสถิติอุบัติเหตุลงร้อยละ 5 เมื่อเปรียบเทียบกับสถิติในช่วง 3 ปีหลัง (2561, 2562, 2564) ทั้งนี้ ในปี 2565 เพื่อให้ประชาชนสามารถเดินทางได้อย่างสะดวกรวดเร็วปลอดภัย ถึงที่หมายอย่างอุ่นใจ เป็นการป้องกันและลดอุบัติเหตุทางถนนช่วงเทศกาลตามนโยบายของนายศักดิ์สยาม ชิดชอบ รัฐมนตรีว่าการกระทรวงคมนาคม จึงได้สั่งการให้สำนักงานทางหลวงชนบทที่ 1 - 18 แขวงทางหลวงชนบท และหมวดบำรุงทางหลวงชนบททั่วประเทศ ปฏิบัติตามมาตรการของกระทรวงคมนาคมอย่างเคร่งครัด ซึ่งในช่วงเทศกาลสงกรานต์ 2565 ทช. ได้ขอความร่วมมือผู้รับจ้างในการคืนพื้นผิวจราจรโครงการที่อยู่ระหว่างการก่อสร้าง โดยให้หยุดการดำเนินงานบริเวณโครงการก่อสร้างหรือบูรณะถนน/สะพาน ตั้งแต่วันที่ 11 - 17 เมษายน 2565 และให้ติดตั้งป้ายจราจร เครื่องหมายเตือน อุปกรณ์อำนวยความปลอดภัย ไฟแสงสว่าง ไฟสัญญาณจราจรให้ครบถ้วน รวมไปถึงบริเวณจุดเสี่ยงที่เกิดอุบัติเหตุบ่อยครั้งในช่วงเทศกาลสงกรานต์ ย้อนหลัง 3 ปี จำนวน 60 สายทาง 65 แห่ง โดยได้กำชับให้ติดตั้งชุดอุปกรณ์ป้ายเตือน สัญญาณไฟแจ้งเตือน พร้อมจัดชุดตรวจการณ์ในสายทางตลอด 24 ชั่วโมง อีกทั้งได้มีการประสานตำรวจภูธรในพื้นที่กวดขันวินัยจราจรและจับกุมผู้ฝ่าฝืน พ.ร.บ. จราจรทางบก เพื่อควบคุมความเร็ว เป็นการกระตุ้นเตือนผู้ขับขี่ในจุดเสี่ยงจุดอันตราย นอกจากนี้ ระหว่างวันที่ 18 เมษายน - 18 พฤษภาคม 2565 ทช. จะเข้าเก็บข้อมูลจุดที่เกิดอุบัติเหตุ รวบรวมสรุปข้อมูลอุบัติเหตุ วิเคราะห์ ประมวลผลหาแนวทางป้องกันแก้ไขและดำเนินการปรับปรุงแก้ไข (ระยะสั้น) บริเวณจุดที่เกิดอุบัติเหตุให้แล้วเสร็จโดยเร็วต่อไป
สำหรับสายทางที่มีปริมาณการจราจรเป็นจำนวนมาก ทช. ได้ร่วมบูรณาการกับกรมทางหลวง กรมการขนส่งทางบก ในการจัดตั้งหน่วยบริการประชาชนโดยพิจารณาจากความเหมาะสมของแต่ละพื้นที่ และสถานการณ์การแพร่ระบาดของโรคติดเชื้อไวรัส COVID-19 อย่างไรก็ตาม ทช. ขอร่วมส่งทุกท่านเดินทางกลับบ้านปลอดภัย “เดินทางสะดวก ปลอดภัย ห่างไกล COVID-19” ควรตรวจเช็กสภาพรถก่อนออกเดินทาง ใช้ความระมัดระวังในการขับขี่ ไม่ประมาท เมาไม่ขับ คาดเข็มขัดนิรภัย และสวมหมวกนิรภัยทุกครั้งก่อนใช้รถ เพื่อความปลอดภัยของท่าน ทั้งนี้ สามารถติดต่อสอบถามเส้นทางเลี่ยงของ ทช. หรือแจ้งเหตุได้ที่สายด่วน โทร. 1146
วันศุกร์ที่ 15 ตุลาคม 2564
กรมทางหลวงชนบท รายงานสถานการณ์สายทางที่ได้รับผลกระทบจากอุทกภัยประจำวันที่ 15 ตุลาคม 2564 เวลา 12.00 น. ไม่สามารถสัญจรผ่านได้ 13 สายทาง พร้อมเร่งช่วยเหลือบรรเทาความเดือดร้อนประชาชน
กรมทางหลวงชนบท (ทช.) กระทรวงคมนาคม โดยสำนักบำรุงทางรายงานถึงสถานการณ์อุทกภัยประจำวันที่ 15 ตุลาคม 2564 เวลา 12.00 น. ว่า มีถนนทางหลวงชนบทที่ประสบอุทกภัยในพื้นที่ 13 จังหวัด รวม 30 สายทาง สามารถสัญจรผ่านได้ 17 สายทาง และไม่สามารถสัญจรผ่านได้ 13 สายทาง
กรมทางหลวงชนบท (ทช.) กระทรวงคมนาคม โดยสำนักบำรุงทาง รายงานถึงสถานการณ์อุทกภัยประจำวันที่ 15 ตุลาคม 2564 เวลา 12.00 น. ว่า มีถนนทางหลวงชนบทที่ประสบอุทกภัยในพื้นที่ 13 จังหวัด ได้แก่ พระนครศรีอยุธยา อ่างทอง สิงห์บุรี นครราชสีมา ชัยภูมิ สุรินทร์ บุรีรัมย์ ขอนแก่น มหาสารคาม นครสวรรค์ สุพรรณบุรี จันทบุรี และตราด รวม 30 สายทาง สามารถสัญจรผ่านได้ 17 สายทาง และไม่สามารถสัญจรผ่านได้ 13 สายทาง แบ่งเป็น น้ำท่วมสูง 8 สายทาง (8 แห่ง) ทางขาด โครงสร้างทางชำรุด กัดเซาะ 5 สายทาง (5 แห่ง)รายละเอียดดังนี้
1. สายทาง นว.3102 แยก ทล.117 - บ้านเนิน อำเภอเก้าเลี้ยว และชุมแสง จังหวัดนครสวรรค์ น้ำท่วมสูง 40 เซนติเมตร (ช่วง กม. ที่ 8+300 - 11+100)
2. สายทาง ชย.3010 แยก ทล.205 - อ่างเก็บน้ำลำคันฉู อำเภอบำเหน็จณรงค์ จังหวัดชัยภูมิ เส้นทางขาด (ช่วง กม. ที่ 2+600 - 2+800)
3. สายทาง ชย.024 สะพานข้ามแม่น้ำชี ท่านกโง่ อำเภอคอนสวรรค์ จังหวัดชัยภูมิ เส้นทางขาด (ช่วง กม. ที่ 2+000 - 3+600)
4. สายทาง สร.021 ถนนเชิงลาดสะพานมิตรภาพสระขุด อำเภอชุมพลบุรี จังหวัดสุรินทร์ น้ำท่วมสูง 65 เซนติเมตร (ช่วง กม. ที่ 1+200 - 3+800)
5. สายทาง บร.018 สะพานชุมชนข้ามแม่น้ำมูล อำเภอสตึก จังหวัดบุรีรัมย์ น้ำท่วมสูง 70 เซนติเมตร (ช่วง กม. ที่ 1+300 - 1+700)
6. สายทาง ขก.1011 แยก ทล.2 - บ้านพระยืน อำเภอเมือง และพระยืน จังหวัดขอนแก่น เส้นทางขาด (ช่วง กม. ที่ 2+000 - 2+200)
7. สายทาง ขก.020 สะพานข้ามลำน้ำชี อำเภอโคกโพธิ์ไชย และแวงใหญ่ จังหวัดขอนแก่น เส้นทางขาด (ช่วง กม. ที่ 0+500 - 5+400)
8. สายทาง ขก.1039 แยก ทล.2 - บ้านหนองไห อำเภอบ้านแฮด และมัญจาคีรี จังหวัดขอนแก่น เส้นทางขาด (ช่วง กม. ที่ 12+800 - 13+000)
9. สายทาง มค.005 ถนนเชิงลาดสะพานลดาวัลย์ข้ามลำน้ำชี อำเภอโกสุมพิสัย จังหวัดมหาสารคาม น้ำท่วมสูง 50 เซนติเมตร
10. สายทาง มค.009 ถนนเชิงลาดสะพานบ้านคุยเชือก อำเภอโกสุมพิสัย จังหวัดมหาสารคาม น้ำท่วมสูง 50 เซนติเมตร
11. สายทาง อย.026 สะพานวัดอินทาราม อำเภอบางบาล จังหวัดพระนครศรีอยุธยา น้ำท่วมสูง 40 เซนติเมตร (ช่วง กม. ที่ 0+000 - 0+075)
12. สายทาง อท.2034 แยก ทล.32 - บ้านมหานาม อำเภอไชโย จังหวัดอ่างทอง น้ำท่วมสูง 40 เซนติเมตร (ช่วง กม. ที่ 3+500 - 7+300)
13. สายทาง สห.5042 แยกทางหลวงชนบท สห.3008 - แยกทางหลวงชนบท สห.5043 อำเภอค่ายบางระจัน และท่าช้าง จังหวัดสิงห์บุรี น้ำท่วมสูง 40 เซนติเมตร (ช่วง กม. ที่ 4+700 - 5+150)
ทั้งนี้ ทช. ได้ติดตั้งป้ายเตือน จัดเจ้าหน้าที่ให้การสนับสนุน ดำเนินการช่วยเหลืออำนวยความสะดวกให้ประชาชนอย่างต่อเนื่อง และเร่งแก้ไขปัญหาในสายทางที่ไม่สามารถสัญจรผ่านได้ โดยดำเนินการก่อสร้างทางเลี่ยง และติดตั้งสะพานเบลีย์เพื่อให้ประชาชนสามารถสัญจรได้ชั่วคราว พร้อมทั้งเตรียมวางแผนในการฟื้นฟู ซ่อมแซมสายทางที่ได้รับผลกระทบหลังจากระดับน้ำลด ตามนโยบายของนายศักดิ์สยาม ชิดชอบ รัฐมนตรีว่าการกระทรวงคมนาคม ทช. จะติดตามสถานการณ์อย่างใกล้ชิดและรายงานให้ทราบเป็นระยะ ๆ ประชาชนสามารถแจ้งเหตุอุทกภัยหรือสอบถามเส้นทางได้ที่สายด่วนกรมทางหลวงชนบท โทร. 1146
วันอังคารที่ 11 มกราคม 2565
ห้ามสินค้าละเมิดลิขสิทธิ์นำเข้า-ส่งออก-นำผ่านราชอาณาจักร
วันอาทิตย์ที่ 9 มกราคม 2565
ต่อจากนี้ไป ขอเชิญรับฟังไทยคู่ฟ้า ค่ะ
รัฐบาลให้ความสำคัญกับการคุ้มครองทรัพย์สินทางปัญญา โดยเห็นชอบร่างประกาศกระทรวงพาณิชย์ เรื่อง กำหนดให้สินค้าละเมิดเครื่องหมายการค้าและสินค้าละเมิดลิขสิทธิ์เป็นสินค้าต้องห้ามส่งออก ห้ามนำเข้า และห้ามนำผ่านราชอาณาจักร พ.ศ.... ซึ่งเป็นการปรับปรุงกฎหมายให้สอดคล้องกับพันธกรณีระหว่างประเทศ โดยกำหนดให้สินค้าละเมิดเครื่องหมายการค้าและสินค้าละเมิดลิขสิทธิ์ ห้ามส่งออก นำเข้า และนำผ่านราชอาณาจักร เว้นแต่กรณีเป็นของติดตัวในปริมาณไม่มากและไม่มีลักษณะเชิงพาณิชย์ และกำหนดให้เจ้าของเครื่องหมายการค้าหรือเจ้าของลิขสิทธิ์สามารถแจ้งข้อมูลแก่พนักงานศุลกากรเพื่อประโยชน์ในการตรวจสอบสินค้าที่มีเหตุสงสัยว่าจะมีการละเมิดเครื่องหมายการค้าหรือลิขสิทธิ์
“สื่อสารภารกิจรัฐบาล” กับสำนักโฆษก สำนักเลขาธิการนายกรัฐมนตรี
วันอังคารที่ 8 กุมภาพันธ์ 2565
ปี 2565 ปีแห่งการปฏิรูปงานด้านคนพิการ
วันอังคารที่ 8 กุมภาพันธ์ 2565
ต่อจากนี้ไป ขอเชิญรับฟังไทยคู่ฟ้า ค่ะ
รัฐบาลเดินหน้าดูแลคนพิการตามนโยบายไม่ทิ้งใครไว้ข้างหลัง โดยตั้งเป้าหมายปี 2565 เป็นปีแห่งการปฏิรูปงานด้านคนพิการ เช่น ค้นหาคนพิการตกหล่นแบบเชิงรุกตามชุมชนนำมาขึ้นทะเบียนคนพิการเพื่อให้ได้รับสวัสดิการและการคุ้มครองตามกฎหมาย ขยายจำนวน รพ.ที่สามารถตรวจรับรองและออกบัตรคนพิการได้ในที่เดียว ให้ครบ 77 จังหวัด ภายในเดือน ส.ค.2566 โดยปัจจุบันดำเนินการแล้วใน 40 จังหวัด แก้ไข พ.ร.บ.ส่งเสริมและพัฒนาคุณภาพชีวิตคนพิการ เพื่อปรับปรุงประสิทธิภาพของบัตรคนพิการให้เป็นประโยชน์ต่อการดูแลคนพิการได้มากขึ้น รวมถึงมุ่งฝึกทักษะอาชีพแก่คนพิการให้สามารถเลี้ยงตนเองและครอบครัวได้ โดยคนพิการที่ต้องการความช่วยเหลือแจ้งได้ที่ สายด่วน พม.1300
“สื่อสารภารกิจรัฐบาล” กับสำนักโฆษก สำนักเลขาธิการนายกรัฐมนตรี
วันศุกร์ที่ 18 มิถุนายน 2564
รมว.สุชาติ ลงพื้นที่ตรวจเยี่ยมศูนย์ฟื้นฟูคนงานฯ ภาค 4 ขอนแก่น มอบนโยบายและให้กำลังใจเจ้าหน้าที่ และผู้เข้ารับการฟื้นฟูฯ
นายสุชาติ ชมกลิ่น รัฐมนตรีว่าการกระทรวงแรงงานลงพื้นที่ตรวจเยี่ยมศูนย์ฟื้นฟูคนงานฯ ภาค 4 ขอนแก่น มอบนโยบายและให้กำลังใจเจ้าหน้าที่ และผู้เข้ารับการฟื้นฟูฯ
เมื่อวันที่ 18 มิถุนายน 2564 นายสุชาติ ชมกลิ่น รัฐมนตรีว่าการกระทรวงแรงงาน เป็นประธานการประชุมตรวจเยี่ยมการดำเนินงานของศูนย์ฟื้นฟูสมรรถภาพคนงานประจำภาค 4 ตำบลโคกสี อำเภอเมือง จังหวัดขอนแก่น โดยมี นายสุเทพ ชิตยวงษ์ เลขานุการรัฐมนตรีว่าการกระทรวงแรงงาน นายประทีป ทรงลำยอง ผู้ตรวจราชการกระทรวงแรงงาน นายนันทชัย ปัญญาสุรฤทธิ์ ผู้ตรวจราชการกรม สำนักงานประกันสังคม พร้อมด้วยผู้บริหารระดับสูงกระทรวงแรงงาน เข้าร่วมในครั้งนี้ด้วย
รัฐมนตรีว่าการกระทรวงแรงงาน กล่าวในโอกาสเดินทางมาประชุมเพื่อตรวจเยี่ยมให้กำลังใจเจ้าหน้าที่และผู้เข้ารับการฟื้นฟูสมรรถภาพจากศูนย์ฟื้นฟูสมรรถภาพคนงานประจำภาค 4 จังหวัดขอนแก่น ว่า กระทรวงแรงงาน โดยสำนักงานประกันสังคมดำเนินการตามนโยบายของรัฐบาลในการดูแลผู้ประกันตนอย่างใกล้ชิดในทุกๆ ด้าน เพื่อให้ได้รับสิทธิประโยชน์ทั้ง 7 กรณี แม้ลูกจ้าง/ผู้ประกันตนประสบอันตรายหรือมีความไม่ปลอดภัยเกิดขึ้น เราต้องดูแลอย่างใกล้ชิด จะต้องไม่ทิ้งใครไว้ข้างหลังกระทรวงแรงงาน โดยสำนักงานประกันสังคม ได้จัดตั้งศูนย์ฟื้นฟูสมรรถภาพคนงานขึ้น เพื่อให้บริการฟื้นฟูสมรรถภาพแก่ลูกจ้างที่ประสบอันตรายหรือเจ็บป่วยเนื่องจากการทำงานตามพระราชบัญญัติเงินทดแทน พ.ศ.2537 และผู้ประกันตนตามพระราชบัญญัติประกันสังคม พ.ศ.2533 โดยหากมีการประสบอันตราย เจ็บป่วย หรือสูญเสียอวัยวะ สามารถที่จะเข้ารับการฟื้นฟูฯ ได้เต็มตามสิทธิที่กฎหมายกำหนดไว้โดยไม่เสียค่าใช้จ่าย เพื่อให้กลุ่มคนเหล่านี้กลับไปมีชีวิตที่ดีเหมือนเดิม สามารถกลับเข้าทำงานในสถานประกอบการ ประกอบอาชีพอิสระ หรือดำรงชีวิตได้ด้วยตนเองไม่เป็นภาระแก่ครอบครัวและสังคม โดยจะให้บริการฟื้นฟูสมรรถภาพแบบครบวงจร ทั้งในด้านอาชีพ ด้านจิตใจและสังคม
ในโอกาสนี้ นายสุชาติ ชมกลิ่น รัฐมนตรีว่าการกระทรวงแรงงาน ได้เยี่ยมชมโครงการ โคก หนอง นา โมเดล ของศูนย์ฟื้นฟูสมรรถภาพคนงานประจำภาค 4 จังหวัดขอนแก่น ที่ให้ผู้ได้รับการฟื้นฟู ฝึกฝีมืออาชีพงานเกษตรทฤษฎีใหม่ โดยใช้การปรับพื้นที่โคกเพื่อปลูกพืชใหญ่ พร้อมจุดเรียนรู้ 6 Step ขุดลอกหนองสระเดิมเพื่อสูบน้ำมาบนโคกโดยใช้พลังงานระบบแสงอาทิตย์ และการฝึกอาชีพโดยใช้พื้นที่นาปลูกข้าว ผัก พืชกินได้ ทั้งนี้ นายสุชาติ ได้กล่าวชื่นชมการดำเนินงานของศูนย์ฟื้นฟูสมรรถภาพคนงานประจำภาค 4 จังหวัดขอนแก่น ที่ดูแลเอาใจใส่ผู้เข้ารับการฟื้นฟูสมรรถภาพทั้งร่างกาย จิตใจ และสังคม รวมถึงการส่งเสริมการฝึกอาชีพ จนประสบความสำเร็จ และขอเป็นกำลังใจแก่เจ้าหน้าที่ และผู้เข้ารับการฟื้นฟูสมรรถภาพคนงานทุกคน ให้มีความมุ่งมั่นตั้งใจที่จะพัฒนาตนเองในการเรียนรู้ เพื่อเอาชนะปัญหาอุปสรรคต่างๆ และพัฒนาตนเองให้มีศักยภาพในการทำงานไม่แพ้คนปกติทั่วไป และตนพร้อมที่จะสนับสนุนและให้ความช่วยเหลือการดำเนินงานของศูนย์ฟื้นฟูสมรรถภาพคนงาน เพื่อพัฒนาศักยภาพในการให้บริการฟื้นฟูสมรรถภาพแก่ลูกจ้างและผู้ประกันตน เพื่อจะกลับเข้าสู่ตลาดแรงงาน เป็นกำลังของครอบครัวและประเทศชาติต่อไป
วันพุธที่ 26 มกราคม 2565
ดีอีเอส เดินหน้าประเมินคุณธรรม-โปร่งใส ประจำปี 2565
ดีอีเอส เดินหน้าประเมินคุณธรรม-โปร่งใส ประจำปี 2565
เมื่อวันที่ 26 มกราคม 2565 นายเวทางค์ พ่วงทรัพย์ รองปลัดกระทรวงดิจิทัลเพื่อเศรษฐกิจและสังคม เป็นประธานการประชุมคณะทำงานดำเนินการประเมินคุณธรรมและความโปร่งใสในการดำเนินงานของหน่วยงานภาครัฐประจำปีงบประมาณ พ.ศ. 2565 ของสำนักงานปลัดกระทรวงดิจิทัลเพื่อเศรษฐกิจและสังคม ครั้งที่ 1/2565 ณ ห้องประชุม 802 ชั้น 8 สำนักงานปลัดกระทรวงดิจิทัลเพื่อเศรษฐกิจและสังคม เพื่อพิจารณาการมอบหมายหน่วยงานผู้รับผิดชอบตัวชี้วัดที่ 9 - 10 เพื่อรายงานแบบตรวจการเปิดเผยข้อมูลสาธารณะ (OIT) สำหรับการประเมินคุณธรรมและความโปร่งใส ในการดำเนินงานของหน่วยงานภาครัฐ (ITA) ประจำปีงบประมาณ พ.ศ. 2565 ซึ่งแนวทางและเครื่องมือการดำเนินงานของหน่วยงานภาครัฐ ตามที่ สำนักงาน ปปช.กำหนด มุ่งเน้นการออกแบบขับเคลื่อนการประเมินอย่างเป็นระบบ ลดภาระของหน่วยงานที่เกี่ยวข้อง ลดการใช้จ่ายงบประมาณ ซึ่งเป็นไปตามทิศทางของแผนแม่บทภายใต้ยุทธศาสตร์ชาติ ประเด็นการต่อต้านทุจริตและประพฤติมิชอบ (พ.ศ.2561-2580)
ที่ผ่านมา สำนักงานคณะกรรมการป้องกันและปราบปรามการทุจริตแห่งชาติ (ป.ป.ช.) ประกาศผลคะแนนการประเมินคุณธรรมและความโปร่งใสในการดำเนินงานของหน่วยงานภาครัฐ (ITA) ประจำปีงบประมาณ พ.ศ. 2564 โดย กระทรวงดิจิทัลฯ ได้คะแนน 95.42 อยู่ในระดับ AA และเป็นหน่วยงานที่ได้รับคะแนนประเมินสูงที่สุดเป็นอันดับ 1 ในระดับกระทรวง ในส่วนของสำนักงานปลัดกระทรวงดิจิทัลฯ (สป.ดศ.) ได้คะแนน 94.69 เพิ่มขึ้นจาก 91.31 คะแนนเมื่อปี 2563 ขณะที่ หน่วยงานในสังกัดกระทรวงดิจิทัลฯ ก็มีคะแนนประเมินสูงกว่า 90 คะแนน ทุกหน่วยงาน
*********************
วันอาทิตย์ที่ 26 ธันวาคม 2564
นายกฯ พอใจ ดัชนีความเชื่อมั่น SMEs พ.ย.64 ที่ 50.5 เพิ่มเกินฐานครั้งแรก ตั้งแต่โควิดรอบล่าสุด
.....
พล.อ.ประยุทธ์ จันทร์โอชา นายกรัฐมนตรี และ รมว.กห. พอใจดัชนีความเชื่อมั่นต่อการดำเนินธุรกิจของผู้ประกอบการ SME เดือน พ.ย.64 ที่ผ่านมา อยู่ที่ระดับ 50.5 เพิ่มเกินระดับค่าฐานที่ 50 เป็นครั้งแรกตั้งแต่เกิดการระบาดของโรคโควิด-19 เมื่อ เม.ย.64 โดยปรับตัวดีขึ้นในทุกสาขาธุรกิจโดยเฉพาะภาคบริการ ที่เพิ่มมากสุด คือ บริการด้านการท่องเที่ยว ขนส่งมวลชนแบบไม่ประจำทาง เสริมความงาม/สปา/นวดเพื่อสุขภาพ ร้านอาหาร บริการสันทนาการ/วัฒนธรรม/กีฬา และโรงแรม/ที่พัก
.
ดัชนีด้านคำสั่งซื้อ ปริมาณการผลิต/การค้า/บริการ การลงทุน กำไร และการจ้างงาน เพิ่มขึ้นมาที่ระดับ 55.7, 53.0, 52.6, และ 50.5 ตามลำดับ เป็นผลจากนโยบายเปิดประเทศรับนักท่องเที่ยวตั้งแต่ 1 พ.ย.64 คาดว่าดัชนีความเชื่อมั่นในอีก 3 เดือนข้างหน้าจะอยู่ที่ 58.1 จากการขยายตัวของยอดขายสินค้าและบริการ ขอให้ผู้ประกอบการเคร่งครัดมาตรการควบคุมโควิด-19 ป้องกันการระบาดในสถานประกอบการซึ่งจะส่งผลต่อการผลิตและความเชื่อมั่น
.
อ่านเพิ่มเติม คลิก >>https://www.thaigov.go.th/news/contents/details/49849
#ไทยคู่ฟ้า#ร่วมต้านโควิด19
-------------------
วันพุธที่ 29 กันยายน 2564
กรมเจ้าท่า เตรียมพร้อมสถานการณ์ ช่วยเหลือประชาชนที่ได้รับผลกระทบเกี่ยวกับอุทกภัย
...
นายสมพงษ์ จิรศิริเลิศ รองอธิบดีกรมเจ้าท่า ด้านปฏิบัติการ ร่วมแถลงข่าว สถานการณ์และการดำเนินงานช่วยเหลือประชาชนที่ได้รับผลกระทบเกี่ยวกับอุทกภัยในภาคคมนาคม ของกรมเจ้าท่า โดยมีนายพิศักดิ์ จิตวิริยะวศิน รองปลัดกระทรวงคมนาคม ในฐานะโฆษกกระทรวงคมนาคม เป็นประธานในการแถลงข่าวในวันที่ 29 กันยายน 2564 เวลา 11.00 น. ณ ห้องราชดำเนิน กระทรวงคมนาคม ดังนี้
กรมเจ้าท่า ได้จัดตั้งศูนย์ช่วยเหลือผู้ประสบอุทกภัยจากพายุดีเปรสชั่น "เตี้ยนหมู่"โดยระดมกำลังพล และอุปกรณ์ที่ปฏิบัติงานในภาคปกติสนธิกำลังเฉพาะกิจ ร่วมช่วยเหลือประชาชนผู้ประสบอุทกภัย ประจำพื้นที่เจ้าท่าภูมิภาคที่ 1 - 7 และสำนักงานพัฒนาและบำรุงรักษาทางน้ำที่ 1- 8
1. ตั้งศูนย์อำนวยการฯ พร้อมศูนย์อำนวยความสะดวก จำนวนรวมทั้งสิ้น 56 จุด
2. เจ้าหน้าที่ประจำศูนย์ช่วยเหลือฯ จำนวนรวมทั้งสิ้น 252 นาย
3. เตรียมความพร้อมทางรถ จำนวนรวมทั้งสิ้น 81 คัน / ทางเรือท้องแบนที่ได้รับพระราชทานจากสมเด็จพระกนิษฐาธิราชเจ้า กรมสมเด็จพระเทพรัตนราชสุดาฯ สยามบรมราชกุมารี ตั้งแต่ปี 2554 จำนวน 28 ลำ และเรือกรมเจ้าท่าอีก 36 ลำ เพื่อออกช่วยเหลือประชาชนในพื้นที่ประสบอุทกภัย
4. จัดชุดถุงยังชีพ จำนวน 20 ชุด อาหาร จำนวน 300 กล่อง น้ำดื่ม จำนวน 3,060 ขวดแจกจ่ายให้กับประชาชนในพื้นที่ที่ได้รับผลกระทบ รวมถึงจุดอำนวยความสะดวกที่ส่วนราชการจัดไว้
5. กรมเจ้าท่า ลงพื้นที่ให้ความช่วยเหลือผู้ประสบอุทกภัย ที่ได้รับผลกระทบจากพายุดีเปรสชั่น"เดี้ยนหมู่" ในพื้นที่ที่ยังคงได้รับผลกระทบ อยู่ เนื่องจากยังคงมีฝนตกอยู่ในหลาย ๆ พื้นที่ รวมถึง
มวลน้ำที่ไหลเข้าท่วมในพื้นที่อย่างต่อเนื่อง โดยพื้นที่ที่ต้องมีการเฝ้าระวังเป็นพิเศษ ประกอบด้วย
- เจ้าท่าภูมิภาคที่ 1 ในเขตพื้นที่จังหวัดสุโขทัย พิษณุโลก
- เจ้าท่าภูมิภาคที่ 2 ในเขตพื้นที่จังหวัดลพบุรี
- เจ้าท่าภูมิภาคที่ 7 ในเขตพื้นที่จังหวัดนครราชสีมา ชัยภูมิ บุรีรัมย์ และสุรินทร์
ในส่วนของเจ้าท่าภูมิภาคอื่น ๆ และสำนักงานพัฒนาและบำรุงรักษาทางน้ำที่ 1 - 8 ได้มีการเตรียม
ความพร้อมและเฝ้าระวังสถานการณ์อย่างใกล้ชิด พร้อมทั้งร่วมบูรณาการการช่วยเหลือกับหน่วยงานที่
เกี่ยวข้อง ในกรณีเกิดเหตุฉุกเฉินในพื้นที่หรือได้รับการร้องขอความช่วยเหลือจากประชาชน เจ้าหน้าที่
พร้อมออกปฏิบัติงานช่วยเหลือได้ทันที
นอกจากนี้ กรมเจ้าท่า ได้ออกประกาศกรมเจ้าท่า ที่ 204/2564 เมื่อวันที่ 21 กันยายน 2564 เรื่อง กำหนดพื้นที่ควบคุมการเดินเรือในช่วงระดับน้ำสูงกว่าปกติ ในแม่น้ำ ลำคลองต่างๆ เขตพื้นที่จังหวัดอ่างทอง พระนครศรีอยุธยาปทุมธานี นนทบุรี กรุงเทพมหานคร และสมุทรปราการ ในช่วงระดับน้ำสูงกว่าปกติ และให้เดินเรือกลางแม่น้ำ ลำคลอง พร้อมลดความเร็วเรือลง เพื่อมิให้คลื่นทำความเสียหายแก่บ้านเรือน หรือ
ทรัพย์สินของประชาชน โดยให้ผู้ควบคุมเรือปฏิบัติตามประกาศฯ นี้ และเชื่อฟังคำสั่งของเจ้าหน้าที่
กรมเจ้าท่าโดยเคร่งครัด หากฝ่าฝืนต้องระวางโทษปรับตั้งแต่ 500 - 5,000 บาท และยึดใบประกาศนียบัตรผู้ควบคุมเรือฯ
ทั้งนี้ ภายหลังอุทกภัย กรมเจ้าท่า จะดำเนินการสำรวจแม่น้ำ ลำคลองที่เกิดการตื้นเขินจากอุทกภัย เพื่อวางแผนการขุดลอกเพิ่มประสิทธิภาพในการระบายน้ำ หากประชาชนพบเห็นความไม่ปลอดภัยทางน้ำสามารถแจ้งได้ที่สำนักงานเจ้าท่าในพื้นที่ หรือสายด่วนกรมเจ้าท่า 1199 ตลอด 24 ชั่วโมง และสามารถติดตามข้อมูลข่าวสารของกรมเจ้าท่า ได้ที่เว็บไซต์กรมเจ้าท่า (www.md.go.th) FACEBOOK ประชาสัมพันธ์เจ้าท่า, Page กรมเจ้าท่า, Twitter เจ้าท่า, IG กรมเจ้าท่า YouTube กรมเจ้าท่า และTikTok กรมเจ้าท่า
วันเสาร์ที่ 4 กันยายน 2564
โอนแล้ว ! สิทธิค่าเทอม นร. คนละ 2,000 บาท เยียวยาช่วงโควิด
....
กระทรวงศึกษาธิการ (ศธ.) โอนเงินช่วยเหลือค่าใช้จ่ายด้านการศึกษาแก่ นร. ในช่วงการระบาดของโรคโควิด-19 ครอบคลุมทุกกลุ่มในระดับการศึกษาขั้นพื้นฐาน สายสามัญ และสายอาชีพ ทั้งในสถานศึกษาของรัฐและเอกชน รวม 10.8 ล้านคน ในอัตราคนละ 2,000 บาท รวมเป็นเงิน 21,600 ล้านบาท
.
โดย รร.รัฐ จะโอนเงินให้ผู้ปกครองช่วงวันที่ 1 - 7 ก.ย./ รร.เอกชน 6 - 10 ก.ย. หากไม่ได้รับเงินในช่วงเวลาดังกล่าว ติดต่อที่ รร. สถาบันการศึกษา หรือสายด่วน 1579 และ 1693
.
ตรวจสอบสิทธิได้ที่
นร. สังกัด สพฐ. ที่https://student.edudev.in.th
นร. สังกัด รร.เอกชน ที่https://opec.go.th
นร. สังกัด สอศ. ที่https://www.vec.go.th
นร. สังกัด กศน. ที่สำนักงาน กศน. จังหวัด อำเภอ และศูนย์การเรียนรู้ชุมชน
.
ส่วน น.ศ. ระดับปริญญาตรี ในสถาบันอาชีวศึกษา ทาง สอศ. กำลังเร่งเสนอข้อมูลเพื่อให้ได้รับการเยียวยาต่อไป
#ไทยคู่ฟ้า#รวมไทยสร้างชาติ#ร่วมต้านโควิด19
-------------------
วันอังคารที่ 16 สิงหาคม 2565
งานศิลปาชีพประทีปไทย OTOP ก้าวไกลด้วยพระบารมี ปี 2565
วันศุกร์ที่ 12 สิงหาคม 2565
ต่อจากนี้ไป ขอเชิญรับฟังไทยคู่ฟ้า ค่ะ
รัฐบาลเชิญชวนประชาชนเที่ยวชมงาน “ศิลปาชีพประทีปไทย OTOP ก้าวไกลด้วยพระบารมี ปี 2565”
ซึ่งจัดขึ้นภายใต้แนวคิด “ผ้าทอไทย สายใยแห่งพระเมตตา สร้างอาชีพปวงประชาอย่างยั่งยืน”
เพื่อเฉลิมพระเกียรติสมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง
โดยมีการจัดแสดงและจำหน่ายสินค้าผ้าไทย สินค้า OTOP
และผลงานหัตถศิลป์จากผู้ประกอบการทั่วประเทศไทยรวมกว่า 2,000 ราย เช่น ชุดราตรีแฟชั่นผ้าไทย จาก
จ.นครราชสีมา เครื่องประดับเพชรซีก จากกลุ่มชุบเงินชุบทองในโครงการศิลปาชีพบ้านยางน้อย
จ.อุบลราชธานี และกระเป๋างานผ้าของชนเผ่าอาข่า ผู้สนใจชมงานได้ตั้งแต่วันนี้ (12) – 20 ส.ค.2565
ที่อาคารชาเลนเจอร์ 1-3 ศูนย์แสดงสินค้าและการประชุม อิมแพ็ค เมืองทองธานี
“สื่อสารภารกิจรัฐบาล” กับสำนักโฆษก สำนักเลขาธิการนายกรัฐมนตรี
วันอังคารที่ 19 กรกฎาคม 2565
ดีอีเอส ร่วมเวที APT Policy and Regulatory Forum ครั้งที่ 22 ยกระดับความร่วมมือระหว่างกระทรวงฯ และ APT ในการพัฒนาด้านโทรคมนาคมและเทคโนโลยีสารสนเทศ และดิจิทัล ของภูมิภาคเอเชียและแปซ
ดีอีเอส ร่วมเวที APT Policy and Regulatory Forum ครั้งที่ 22 ยกระดับความร่วมมือระหว่างกระทรวงฯ และ APT ในการพัฒนาด้านโทรคมนาคมและเทคโนโลยีสารสนเทศ และดิจิทัล ของภูมิภาคเอเชียและแปซิฟิก
เมื่อวันที่ 19 กรกฎาคม 2565 นายเนวินธุ์ ช่อชัยทิพฐ์ ผู้ช่วยรัฐมนตรีประจำกระทรวงดิจิทัลเพื่อเศรษฐกิจและสังคม ได้เข้าร่วมวาระการประชุมพิเศษระดับรัฐมนตรี ภายใต้การประชุม APT Policy and Regulatory Forum ครั้งที่ 22 (PRF-22) ขององค์การโทรคมนาคมแห่งเอเชียและแปซิฟิก (APT) มีวัตถุประสงค์เพื่อเปิดโอกาสให้ผู้แทนระดับรัฐมนตรีได้ร่วมแลกเปลี่ยนมุมมอง วิสัยทัศน์ และการดำเนินการเพื่อปรับเปลี่ยนไปสู่ดิจิทัล โดยมีผู้แทนระดับรัฐมนตรีจากประเทศสมาชิก APT ที่เข้าร่วม ได้แก่ H.E. Hiroshi Yoshida ประเทศญี่ปุ่น H.E. Lu Mon สาธารณรัฐแห่งสหภาพเมียนมา H.E. Enkh-Amgalan Luvsantseren ประเทศมองโกเลีย H.E. Zahidi Zainul Abidin ประเทศมาเลเซีย และ H.E. Nguyen Huy Dung ประเทศเวียดนาม
ในปีนี้ วาระการประชุมพิเศษระดับรัฐมนตรีจัดขึ้น ณ กรุงเทพฯ ในรูปแบบผสม (hybrid) ภายใต้หัวข้อ "Digital Transformation and Innovation Strategies for Sustainable Digital Society" โดย ผช.รมว. ดศ. ได้กล่าวถึงนโยบายและแผนระดับชาติว่าด้วยการพัฒนาดิจิทัลเพื่อเศรษฐกิจและสังคม ซึ่งประเทศไทยได้มีการดำเนินการผ่านโครงการต่างๆ เพื่อเตรียมพร้อมสำหรับการปรับเปลี่ยนไปสู่ดิจิทัล และการสร้างสังคมดิจิทัลที่ยั่งยืน ได้แก่ การพัฒนาโครงสร้างพื้นฐานผ่านโครงการเน็ตประชารัฐ การส่งเสริมการใช้เทคโนโลยี 5G โดยร่วมมือกับหน่วยงานด้านโทรคมนาคม ในการนำเทคโนโลยี 5G มาประยุกต์ใช้ในหลายมิติ เช่น การศึกษา เกษตรกรรม และสาธารณสุข การพัฒนาระบบคลาวด์กลางภาครัฐ (GDCC) การจัดทำ พ.ร.บ. คุ้มครองข้อมูลส่วนบุคคล พ.ศ. ๒๕๖๒ โครงการ Thailand Digital Valley เพื่อเป็นพื้นที่สำหรับพัฒนาเทคโนโลยีและนวัตกรรมดิจิทัล สำหรับธุรกิจ startups ทั้งในและต่างประเทศ ทั้งนี้ ประเทศไทยพร้อมร่วมมือกับประเทศสมาชิก APT ในการพัฒนาเศรษฐกิจดิจิทัลและนวัตกรรมที่ครอบคลุมและยั่งยืนของภูมิภาคเอเชียและแปซิฟิก โอกาสนี้ ผช.รมว.ดศ.ได้หารือทวิภาคีกับนายมาซาโนริ คอนโดะ เลขาธิการองค์การโทรคมนาคมแห่งเอเชียและแปซิฟิก (APT เพื่อส่งเสริมความสัมพันธ์และยกระดับความร่วมมือระหว่างกระทรวงฯ และ APT ในการพัฒนาด้านโทรคมนาคมและเทคโนโลยีสารสนเทศ และดิจิทัล ของภูมิภาคเอเชียและแปซิฟิก
ด้าน ดร. ณัฐพล ณัฏฐสมบูรณ์ รองปลัดกระทรวงดิจิทัลเพื่อเศรษฐกิจและสังคม ได้เข้าร่วมการประชุม APT Policy and Regulatory Forum ครั้งที่ 22 (PRF-22) ในฐานะหัวหน้าคณะผู้แทนไทย ซึ่งจัดขึ้นระหว่างวันที่ 19 – 21 กรกฎาคม 2565 ในรูปแบบผสม (hybrid meeting) ณ โรงแรมมิลเลนเนียม ฮิลตัน กรุงเทพฯ โดยที่การประชุม PRF เป็นการประชุมประจำปีซึ่งจัดขึ้นโดยองค์การโทรคมนาคมแห่งเอเชียและแปซิฟิก (APT) มีวัตถุประสงค์ในการเปิดโอกาสให้ผู้เข้าร่วมประชุมจากหน่วยงานกำหนดนโยบายด้าน ICT และโทรคมนาคม หน่วยงานกำกับดูแล และผู้ประกอบการ ได้ร่วมอภิปราย และแสดงความคิดเห็นในประเด็นที่เกี่ยวข้องกับการพัฒนาและการกำหนดนโยบายและการกำกับดูแลด้าน ICT และโทรคมนาคม สำหรับภูมิภาคเอเชียและแปซิฟิก โดยการประชุมครั้งนี้ มีผู้แทนจากประเทศสมาชิก APT และสมาชิกเครือข่าย เดินทางมาเข้าร่วมการประชุม ณ กรุงเทพฯ จำนวน 36 คน
**************************
วันเสาร์ที่ 25 กันยายน 2564
โฆษกรัฐบาลประนามเบื้องหลังม็อบใช้เยาวชนก่อเหตุรุนแรงแทน  เตือนเยาวชนอย่าหลงเชื่อคำยุยง “นายก”เป็นห่วงเกรงเสียโอกาส หมดอนาคต
โฆษกรัฐบาลประนามเบื้องหลังม็อบใช้เยาวชนก่อเหตุรุนแรงแทน  เตือนเยาวชนอย่าหลงเชื่อคำยุยง “นายก”เป็นห่วงเกรงเสียโอกาส หมดอนาคต
วันนี้ 25 กันยายน 2564 นายธนกร วังบุญคงชนะ โฆษกประจำสำนักนายกรัฐมนตรี เปิดเผยว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ห่วงใยและวิตกกังวลหลังรับทราบรายงานจากการปิดล้อมตรวจค้นเป้าหมายไซด์ก่อสร้าง บริเวณสามเหลี่ยมดินแดงพบว่า เจ้าหน้าที่สามารถจับกุมผู้ต้องสงสัยจำนวน 14 คน เป็นเยาวชน 12 คน ผู้ใหญ่ 2 คน โดยเยาวชน 2 คนให้การยอมรับเป็นผู้ทำการเผาป้อมตำรวจได้รับความเสียหาย ช่วงวันที่ 22 - 23 ก.ย. 2564 รวมทั้งหมด 8 ป้อม ซึ่งมีข้อน่าสังเกว่า ช่วงหลังๆ นี้ การก่อเหตุรุนแรงมักเป็นเยาวชน และยังเป็นเยาวชนกลุ่มเปราะบางที่ถูกใช้ให้ก่อเหตุด้วย
“ผมขอประนามผู้ที่อยู่เบื้องหลัง มีเจตนาร้ายใช้เยาวชนโดยเฉพาะเยาวชนกลุ่มเปราะบาง เป็นผู้ก่อเหตุรุนแรง และทำลายทรัพย์สินทางราชการ  จึงอยากฝากเตือนถึงเยาวชน อย่าตกเป็นเหยื่อ คำยุยงของผู้ไม่หวังดีให้กระทำผิดกฎหมาย ท้ายที่สุดเยาวชนผู้ก่อเหตุเองจะถูกจับกุมและถูกดำเนินคดี​ มีประวัติเกี่ยวกับการทำผิดกฎหมาย ซึ่งจะทำให้เสียโอกาสรวมไปถึงอาจกระทบต่ออาชีพการงานในอนาคตด้วย ทั้งนี้ทุกคนมีสิทธิเสรีภาพในการแสดงออกตามระบอบประชาธิปไตยแต่ต้องไม่ละเมิดสิทธิของผู้อื่น การชุมนุมต่างๆก็ต้องไม่มีการกระทำที่ผิดกฏหมาย ที่ผ่านมาไม่ได้มีการชุมนุมอย่างสงบตามที่แกนนำบางคนกล่าวอ้างซึ่งประชาชนส่วนใหญ่ทราบดีเพราะมีหลักฐานการใช้ความรุนแรงกับเจ้าหน้าอย่างชัดเจน”  นายธนกร กล่าว
.......
กลุ้มประชาสัมพันธ์และเผยแพร่ สำนักโฆษก
วันศุกร์ที่ 18 กุมภาพันธ์ 2565
กระทรวงยุติธรรม​ ประชุมคณะอนุกรรมการประสานและพัฒนาระบบงานยุติธรรม ครั้งที่ ๑/๒๕๖๕
กระทรวงยุติธรรม​ ประชุมคณะอนุกรรมการประสานและพัฒนาระบบงานยุติธรรม ครั้งที่ ๑/๒๕๖๕ ผ่านระบบการประชุมทางไกล (Video Conference)
ในวันศุกร์ที่ ๑๘ กุมภาพันธ์ ๒๕๖๕ เวลา ๑๓.๓๐ น. ศาสตราจารย์พิเศษวิศิษฏ์ วิศิษฏ์สรอรรถ ปลัดกระทรวงยุติธรรม เป็นประธานการประชุมคณะอนุกรรมการประสานและพัฒนาระบบงานยุติธรรม ครั้งที่ ๑/๒๕๖๕​
ผ่านระบบการประชุมทางไกล (Video Conference) โดยมี พ.ต.ท.พงษ์ธร ธัญญสิริ ผู้อำนวยการสำนักงาน​กิจการ​ยุติธรรม​ นายชัยวัฒน์ ร่างเล็ก​ รองผู้อำนวยการ​สำนักงาน​กิจการ​ยุติธรรม​ และผู้แทนหน่วยงานในกระบวนการยุติธรรม เข้าร่วมฯ โดยที่ประชุมได้รับทราบรายงานผลการดำเนินงานตามแผนแม่บทการบริหารงานยุติธรรมแห่งชาติ ฉบับที่ ๓ (พ.ศ. ๒๕๖๒​ - ๒๕๖๕)
และ​รับทราบรายงานผลการเตรียมความพร้อมในการบังคับใช้พระราชบัญญัติให้ใช้ประมวลกฎหมายยาเสพติด พ.ศ. ๒๕๖๔
นอกจากนี้​ ที่ประชุม​พิจารณา​
๑. (ร่าง) แผนแม่บทการบริหารงานยุติธรรมแห่งชาติ ฉบับที่ ๔ (พ.ศ. ๒๕๖๖​ - ๒๕๖๙) โดยที่ประชุมมีข้อเสนอแนะให้ปรับปรุง และเพิ่มเติม (ร่าง) แผนแม่บทการบริหารงานยุติธรรมแห่งชาติ ฉบับที่ ๔ (พ.ศ. ๒๕๖๖​ - ๒๕๖๙) ให้มีความครบถ้วนสมบูรณ์ยิ่งขึ้น อาทิ ความเชื่อมโยงเป้าหมายภาพรวมและตัวชี้วัด ทั้ง ๓ มิติ ให้สอดคล้องกัน การปรับตัวชี้วัดในแต่ละมิติให้มีความเหมาะสม​ และการดำเนินการจัดทำโครงการสำคัญภายใต้ (ร่าง) แผนแม่บทฯ​
๒.​ ข้อเสนอแนะ มาตรการ หรือแนวทางในการแก้ไขปัญหาความล่าช้าในกระบวนการอายัดตัวผู้ต้องหา โดยที่ประชุมได้พิจารณาให้ความเห็นเกี่ยวกับแนวทางการหารือร่วมกับสำนักงานตำรวจแห่งชาติ และหน่วยงานที่เกี่ยวข้องในการวิเคราะห์และประมวลผล ประเด็นการอายัดตัวผู้ต้องหา​
๓.​ พิจารณา​การเตรียมความพร้อมในการบังคับใช้ร่างพระราชบัญญัติแก้ไขเพิ่มเติมประมวลกฎหมายอาญา (ฉบับที่ ..) พ.ศ. .... (เพิ่มเกณฑ์อายุเด็กในกรณีที่เด็กกระทําความผิดอาญา) โดยที่ประชุมได้รับทราบแนวทางการดำเนินการของ กรมพินิจและคุ้มครองเด็กและเยาวชน กรมกิจการเด็กและเยาวชน และศาลเยาวชนและครอบครัวกลาง เมื่อพระราชบัญญัติแก้ไขเพิ่มเติมประมวลกฎหมายอาญาฯ มีผลบังคับใช้
วันอาทิตย์ที่ 7 พฤศจิกายน 2564
นายกรัฐมนตรีมอบทุกกระทรวงเกี่ยวข้องดูแลค่าครองชีพประชาชนประคองการฟื้นตัวเศรษฐกิจ ล่าสุด บขส.ลดราคาตั๋วโดยสาร 20% สำหรับผู้ฉีดวัคซีนครบ 2 เข็ม ถึงสิ้นพ.ย.
นายกรัฐมนตรีมอบทุกกระทรวงเกี่ยวข้องดูแลค่าครองชีพประชาชนประคองการฟื้นตัวเศรษฐกิจ ล่าสุด บขส.ลดราคาตั๋วโดยสาร 20% สำหรับผู้ฉีดวัคซีนครบ 2 เข็ม ช่วยลดภาระประชาชนพร้อมสนับสนุนการเพิ่มภูมิคุ้มกันโควิด-19 ถึงสิ้นพ.ย.
วันที่ 7 พ.ย. 2564 น.ส.ไตรศุลี ไตรสรณกุล รองโฆษกประจำสำนักนายกรัฐมนตรี กล่าวว่า ตามที่สถานการณ์ราคาน้ำมันในตลาดโลกปรับตัวขึ้นต่อเนื่อง ราคาอาหารสดบางชนิดในท้องตลาดก็ปรับตัวเพิ่มขึ้น พล.อ.ประยุทธ์ จันทร์โอชา นายกรัฐมนตรีและรมว.กลาโหม ได้มอบหมายทุกหน่วยงานที่เกี่ยวข้องกับการดูแลกลไกราคาสินค้าต่างๆ ให้พิจารณาดำเนินแนวทางเพื่อดูแลค่าครองชีพของประชาชนในระยะนี้ ดูแลความสามารถในการใช้จ่ายของประชาชนให้ต่อเนื่องในช่วงการฟื้นฟูเศรษฐกิจจากโควิด-19
อย่างไรก็ตามขณะนี้หลายหน่วยงานก็ได้ให้นโยบายหน่วยงานภายใต้การดูแลออกมาตรการเพื่อช่วยเหลือประชาชนแล้ว
โดยในส่วนของนายศักดิ์สยาม ชิดชอบ รมว.คมนาคม ได้ให้นโยบายหน่วยงานสังกัดกระทรวงคมนาคมหาแนวทางช่วยลดค่าใช้จ่ายให้กับประชาชนในช่วงที่ราน้ำมันสูงขึ้น ซึ่งล่าสุดบริษัท ขนส่ง จำกัด หรือ บขส. ได้ขยายเวลาโครงการ “บขส.วิถีใหม่ห่างไกล Covid-19 ฉีดวัคซีน 2 เข็ม ลด 20 %” จนถึงวันที่ 30 พ.ย. 2564
โดย บสข. จะให้ส่วนลด 20% สำหรับค่าโดยสาร (ไม่รวมค่าธรรมเนียม) ให้กับผู้ใช้บริการที่ได้ฉีดวัคซีนป้องกันโควิด-19 ครบ 2 เข็ม และเข้าร่วมโครงการคนละครึ่ง โดยผู้ใช้บริการสามารถชำระค่าโดยสาร บขส. ผ่าน แอปพลิเคชันเป๋าตังได้ที่ช่องจำหน่ายตั๋วของ บขส. ทั่วประเทศ แต่สิทธิ์ดังกล่าวไม่สามารถใช้กับการจองตั๋วล่วงหน้าได้
“นายกรัฐมนตรีติดตามประเด็นที่จะกระทบต่อค่าครองชีพของประชาชนอยู่ตลอด ท่านมีข้อห่วงใยเพราะขณะนี้เศรฐกิจเพิ่งอยู่ในช่วงเริ่มฟื้นฟูจากโควิด-19 ซึ่งรัฐบาลกำลังดำเนินหลายมาตรการคู่ขนาน ทั้งการทยอยเปิดประเทศรับนักท่องเที่ยวด้วยแนวทางที่รัดกุม การมีมาตรการช่วยแบ่งเบาค่าครองชีพ กระตุ้นการท่องเที่ยว และการให้หน่วยงานไม่ว่าจะเป็นกระทรวงพาณิชย์ คมนาคม เกษตรฯ พลังงาน และหน่วยงานที่เกี่ยวข้องร่วมดูแลกลไกตลาดให้สมดุลระหว่างการดูแลประชาชน กับภาระของผู้ประกอบการ ให้ทุกส่วนของเศรษฐกิจฟื้นตัวไปด้วยกันได้” น.ส.ไตรศุลี กล่าว
วันอังคารที่ 14 มิถุนายน 2565
ครม.เห็นชอบแผนอัตรากำลังโรงพยาบาลธรรมศาสตร์เฉลิมพระเกียรติ และคณะในศูนย์สุขศาสตร์ มหาวิทยาลัยธรรมศาสตร์ ปีงบประมาณ 2566-2670 จำนวน 1,058 อัตรา งบประมาณรวม 352 ล้านบาท
ครม.เห็นชอบแผนอัตรากำลังโรงพยาบาลธรรมศาสตร์เฉลิมพระเกียรติ และคณะในศูนย์สุขศาสตร์ มหาวิทยาลัยธรรมศาสตร์ ปีงบประมาณ 2566-2670 จำนวน 1,058 อัตรา งบประมาณรวม 352 ล้านบาท
วันที่ 14 มิถุนายน 2565 น.ส.ไตรศุลี ไตรสรณกุล รองโฆษกประจำสำนักนายกรัฐมนตรีกล่าวว่า คณะรัฐมนตรี(ครม.)เห็นชอบแผนอัตรากำลังโรงพยาบาลธรรมศาสตร์เฉลิมพระเกียรติ และคณะในศูนย์สุขศาสตร์ มหาวิทยาลัยธรรมศาสตร์ ปีงบประมาณ 2566-2670 จำนวน 1,058 อัตรา งบประมาณรวม 352 ล้านบาท แบ่งเป็นอัตรากำลังในโรงพยาบาลธรรมศาสตร์เฉลิมพระเกียรติ 644 อัตรา งบประมาณ 178 ล้านบาท และคณะในศูนย์สุขศาสตร์ มหาวิทยาลัยธรรมศาสตร์ 414อัตรา งบประมาณ 173 ล้านบาท
สำหรับแผนเพิ่มอัตรากำลังดังกล่าวมีวัตถุประสงค์เพื่อเพิ่มขีดความสามารถในการให้บริการทางการแพทย์ของโรงพยาบาลธรรมศาสตร์เฉลิมพระเกียรติ โดยกำหนดเป้าหมายในการขยายศักยภาพเป็นโรงพยาบาลขนาด 1,000 เตียง จากเดิม 750 เตียง เพื่อให้รองรับผู้ป่วยนอกได้ประมาณ 1.4 ล้านคนต่อปี หรือเฉลี่ยวันละ 5,400 คน และผู้ป่วยในประมาณ 37,500 คนต่อปี จากเดิมรองรับผู้ป่วยนอกได้ 1,098,041 คนต่อปี เฉลี่ยวันละ 4,200 คน และผู้ป่วยใน 33,959 คนต่อปี ช่วยแก้ปัญหาการขาดแคลนพื้นที่บริการสุขภาพในระดับภูมิภาคในภาคเหนือตอนล่างและภาคกลางตอนบน และแบ่งเบาภาระจำนวนผู้ป่วยจากกรุงเทพมหานครและปริมณฑล รวมทั้งจัดหาบุคลากรทางการแพทย์เพื่อรองรับภารกิจด้านการวิจัยทางคลินิคและการวิจัยด้านสาธารณสุขที่เกี่ยวข้องตามบทบาทของโรงพยาบาลระดับตติยภูมิชั้นสูงและการวิจัยของศูนย์ความเป็นเลิศเฉพาะทาง
นอกจากนี้คณะในศูนย์สุขศาสตร์ซึ่งมี 7 คณะ มีเป้าหมายในการเพิ่มศักยภาพการเรียนการสอนโดยเพิ่มจำนวนหลักสูตรจาก 62 หลักสูตร เป็น 70 หลักสูตร จึงมีความต้องการอัตรากำลังเพื่อรองรับจำนวนนักศึกษาและหลักสูตรใหม่เพื่อผลิตบัณฑิตที่มีคุณภาพ
วันอังคารที่ 28 กันยายน 2564
รัฐมนตรีเกษตรฯ 'เฉลิมชัย' นำทีม ผบห.กษ.
รัฐมนตรีเกษตรฯ 'เฉลิมชัย' นำทีม ผบห.กษ. ติดตามนายกลงพื้นที่ให้กำลังใจและมอบถุงยังชีพให้แก่ประชาชนผู้ประสบอุทกภัย อ.ศรีสำโรง จ.สุโขทัย
ดร.เฉลิมชัย ศรีอ่อน รัฐมนตรีว่าการกระทรวงเกษตรและสหกรณ์ พร้อมด้วย ดร.ทองเปลว กองจันทร์ ปลัดกระทรวงเกษตรและสหกรณ์ และผู้บริหารหน่วยงานในสังกัด ลงพื้นที่ติดตามพลเอก ประยุทธ์ จันทร์โอชา นายกรัฐมนตรี ตรวจเยี่ยมให้กำลังใจและมอบถุงยังชีพให้แก่ประชาชนผู้ประสบอุทกภัย อำเภอศรีสำโรง จำนวน 2 จุด ได้แก่ บ้านคลองชัด หมู่ที่ 8 ต.วังใหญ่ และวัดดอนจันทร์ หมู่ที่ 4 ต.บ้านไร่ จากนั้นได้เดินทางไปติดตามสถานการณ์อุทกภัยและการดูแลประชาชน ณ วัดบ้านซ่าน ต.บ้านซ่าน อ.ศรีสำโรง จ.สุโขทัย
สำหรับในส่วนของกระทรวงเกษตรและสหกรณ์ได้ให้ความช่วยเหลือในพื้นที่จังหวัดสุโขทัย (ข้อมูล ณ วันที่ 24 ก.ย. 64) ได้สนับสนุนเครื่องสูบน้ำขนาด 8 นิ้ว จำนวน 7 เครื่อง / เครื่องผลักดันน้ำ 5 เครื่อง / รถแบคโฮ กำจัดสิ่งกีดขวางทางน้ำ บริเวณลำน้ำแม่มอก และสนับสนุนเรือตรวจการ 1 ลำ พร้อมเจ้าหน้าที่ 5 ราย รวมถึงแจกจ่ายหญ้าอาหารสัตว์พระราชทาน 10,000 กก. ถุงยังชีพ 60 ชุด สร้างเสริมสุขภาพสัตว์ 60 ชุด และในวันนี้ (วันที่ 26 ก.ย. 64) กระทรวงเกษตรฯ ได้สนับสนุนเกษตรกร ได้แก่ หญ้าอาหารสัตว์พระราชทาน 10 ตัน / อาหาร TMR 2 ตัน / แร่ธาตุ 250 ก้อน (500 กิโลกรัม) / ถุงยังชีพสัตว์ 200 ชุด เชื้อราไตรโคเดอร์มา หัวเชื้อพร้อมใช้ 1,000 กิโลกรัม หัวเชื้อชั้นขยาย 1,000 ขวด (สามารถไปขยายเป็นหัวเชื้อพร้อมใช้ได้ 25,000 กก.) และเมล็ดพันธุ์ผัก 2,000 ซอง (ถั่วฟักยาว กระเจี๊ยบเขียน พริกจินดา ผักบุ้งจีน)
นอกจากนี้ ยังเตรียมให้การสนับสนุนปัจจัยต่าง ๆ ในระยะต่อไป ได้แก่ เมล็ดพันธุ์ข้าว 4,551.70 ตัน เมล็ดพันธุ์ผัก 9,960 ซอง ต้นพันธุ์พืชผัก/พืชอาหาร 4,410,000 ต้น (อาทิ กระเพรา โหระพา พริก มะเขือ ผักหวาน ไพล) ต้นพันธุ์ไม้ผล/ไม้เศรษฐกิจ 176,000 ต้น (อาทิ กล้วย ขนุน มะนาว มะละกอ หม่อน) เชื้อราไตรโคเดอร์มา ที่สามารถไปขยายเป็นหัวเชื้อพร้อมใช้ได้ไม่น้อยกว่า 75,000 กิโลกรัม/รอบการผลิต (4 วัน) และเตรียมพันธุ์สัตว์น้ำปล่อยตามแหล่งธรรมชาติเพื่อเป็นแหล่งอาหารในชุมชน
ทั้งนี้ กระทรวงเกษตรฯ ยังได้มีการสำรวจความเสียหายเบื้องต้นในพื้นที่จังหวัดสุโขทัย (ข้อมูล ณ วันที่ 24 ก.ย. 64) แบ่งเป็น ด้านพืช เกษตรกร 14,464 ราย พื้นที่คาดว่าจะเสียหาย 169,297 ไร่ ข้าว 150,774 ไร่ พืชไร่และพืชผัก 16,761 ไร่ ไม้ผลไม้ยืนต้น 1,762 ไร่ โดยในพื้นที่ อ.ศรีสำโรง เกษตรกร 4,593 ราย พื้นที่คาดว่าจะเสียหาย 69,703 ไร่ แบ่งเป็น ข้าว 67,082 ไร่ พืชไร่และพืชผัก 2,224 ไร่ ไม้ผลไม้ยืนต้นและอื่น ๆ 397 ไร่ ด้านประมง เกษตรกร 2,504 ราย พื้นที่เพาะเลี้ยงสัตว์น้ำได้รับผลกระทบ (บ่อปลา) 3,087 ไร่ ในพื้นที่ อ.ศรีสำโรง เกษตรกร 300 ราย พื้นที่เพาะเพาะเลี้ยงสัตว์น้ำได้รับผลกระทบ (บ่อปลา) 350 ไร่ ด้านปศุสัตว์ เกษตรกร 6,336 ราย สัตว์ได้รับผลกระทบ 233,325 ตัว โค-กระบือ 26,036 ตัว สุกร 6,479 ตัว แพะ-แกะ 1,040 ตัว สัตว์ปีก 199,770 ตัว แปลงหญ้า 431 ไร่ ในพื้นที่ อ.ศรีสำโรง เกษตรกร 2,412 ราย สัตว์ได้รับผลกระทบ 101,052 ตัว
อย่างไรก็ตาม กระทรวงเกษตรฯ ได้เตรียมมาตราการช่วยเหลือช่วยเกลือตามระเบียบกระทรวงการคลังฯ และมาตรการอื่น ๆ กรณีเสียหายสิ้นเชิง โดยสามารถติดต่อขอรับสิทธิ์การช่วยเหลือได้ที่สำนักงานเกษตร/ประมง/ปศุสัตว์อำเภอ หรือเจ้าหน้าที่กระทรวงเกษตรฯ ใกล้บ้านท่าน ทั้งนี้ หลักเกณฑ์/คุณสมบัติเกษตรกรที่ได้รับการช่วยเหลือ จะต้องเป็นเกษตรกรที่มีพื้นที่การผลิตเสียหายสิ้นเชิงอยู่ในพื้นที่ประกาศเขตฯ และขึ้นทะเบียนเกษตรกรกับหน่วยงานของกระทรวงเกษตรและสหกรณ์ก่อนเกิดภัย